
Betegtájékoztató: Információk a felhasználó számára
Antifront Béres belsőleges cseppek

1 ml etanolos kivonat (1: 9,75) a következő növényekből: gyömbér gyökértörzs (Zingiber officinale Roscoe,rhizoma), igazi édesgyökér (Glycirrhiza glabra L. radix), orvosi citromfű levél (Melissa officinalis L.,folium), zöld tealevél (Camellia sinensis L., folium), jávai kurkuma gyökértörzs (Curcuma xanthorrhiza Roxb.,rhizoma) 8:4:4:3:1 arányban.

Mielőtt elkezdi szedni ezt a gyógyszert, olvassa el figyelmesen az alábbi betegtájékoztatót, mert az Ön számára fontos információkat tartalmaz.

Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően szedje.
· Tartsa meg a betegtájékoztatót, mert a benne szereplő információkra a későbbiekben is szüksége lehet.

· További információkért vagy tanácsért forduljon gyógyszerészéhez.

· Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármely lehetséges mellékhatásra is vonatkozik. Lásd 4. pont
· Feltétlenül tájékoztassa kezelőorvosát, ha tünetei nem enyhülnek, vagy éppen súlyosbodnak.
A betegtájékoztató tartalma:

1. Milyen típusú gyógyszer az Antifront Béres belsőleges cseppek, és milyen betegségek esetén alkalmazható?

2. Tudnivalók az Antifront Béres belsőleges cseppek szedése előtt

3.
Hogyan kell szedni az Antifront Béres belsőleges cseppeket?

4.
Lehetséges mellékhatások

5
Hogyan kell az Antifront Béres belsőleges cseppeket tárolni?

6.
A csomagolás tartalma és egyéb információk

1.
Milyen típusú gyógyszer az Antifront Béres belsőleges cseppek, és milyen betegségek esetén alkalmazható?
Hagyományos növényi gyógyszer, kizárólag a régóta fennálló használaton alapuló, meghatározott javallatokra alkalmazandó, úgymint frontérzékenység esetén és utazási betegségben jelentkező panaszok (pl. stressz enyhe tünetei, alvászavarok, koncentrálóképesség zavara, émelygés, emésztési zavarok) enyhítésére felnőtteknek.

Keresse fel kezelőorvosát, ha tünetei nem enyhülnek, vagy éppen súlyosbodnak.

2.
Tudnivalók az Antifront Béres belsőleges cseppek szedése előtt
Ne szedje az Antifront Béres belsőleges cseppeket

· ha allergiás (túlérzékeny) a hatóanyagokra vagy a gyógyszer (6. pontban felsorolt) egyéb összetevőjére,

· ha Önnek epekiválasztás zavarát okozó betegsége van (pl. panaszokat, tüneteket okozó epekövesség vagy epeút elzáródás),
Figyelmeztetések és óvintézkedések
Az Antifront Béres belsőleges cseppek szedése előtt beszéljen kezelőorvosával vagy gyógyszerészével.

Alkalmazás előtt felrázandó! A készítményben–növényi összetevői miatt–enyhe zavarosodás, opálosodás előfordulhat, ez azonban a minőséget nem befolyásolja.

Ez a készítmény 54-60 térfogat % etanolt (alkoholt) (legfeljebb 120-170 mg adagonként, mely 3-4 ml sörrel, 1-2 ml borral megegyező adag) tartalmaz. Alkoholprobléma esetén a készítmény ártalmas. Terhes vagy szoptató nők, gyermekek és magas rizikófaktorú betegek (pl.: májbetegség vagy epilepszia) esetén a készítmény szedése megfontolandó.

A készítmény folyamatosan 4-6 hétnél tovább orvosi felügyelet nélkül nem alkalmazható.

Amennyiben a tünetek nem javulnának, vagy rosszabbodnának, orvoshoz kell fordulni.

Gyermekek
A készítmény szedése gyermekeknek nem javasolt.

Egyéb gyógyszerek és az Antifront Béres belsőleges cseppek
Feltétlenül tájékoztassa kezelőorvosát vagy gyógyszerészét a jelenleg vagy nemrégiben szedett egyéb gyógyszereiről, beleértve a vény nélkül kapható készítményeket is.

Amennyiben véralvadásgátlót szed, keresse fel kezelőorvosát, mielőtt elkezdi szedni ezt a készítményt.

Az Antifront Béres belsőleges cseppek csökkentheti a vérnyomáscsökkentők hatását.

A készítmény fokozhatja egyes vízhajtók (thiazidok) káliumvesztő hatását.

Alkoholfogyasztás tilalma alá eső gyógyszerek mellett nem alkalmazható.

Terhesség, szoptatás és termékenység
Mielőtt bármilyen gyógyszert elkezdene szedni, beszélje meg kezelőorvosával vagy gyógyszerészével.

Terhes és szoptató anyák esetében nem végeztek vizsgálatot, ezért a készítmény szedése ezen állapotokban nem javasolt.

A készítmény termékenységre gyakorolt hatásáról nem áll rendelkezésre adat.
A készítmény hatásai a gépjárművezetéshez és a gépek kezeléséhez szükséges képességekre

Az Antifront Béres belsőleges cseppek kismértékben befolyásolja a gépjárművezetéshez és gépek kezeléséhez szükséges képességeket.

Az Antifront Béres belsőleges cseppek etanolt tartalmaz
Ez a készítmény 54-60 térfogat % etanolt (alkoholt) (adagonként (10-15 csepp) legfeljebb 120-170 mg-ot, mely 3-4 ml sörrel, 1-2 ml borral megegyező alkohol mennyiség) tartalmaz.

3.
Hogyan kell szedni az Antifront Béres belsőleges cseppeket?

Ezt a gyógyszert mindig pontosan a betegtájékoztatóban leírtaknak, vagy az Ön kezelőorvosa vagy gyógyszerésze által elmondottaknak megfelelően szedje. Amennyiben nem biztos az adagolást illetően, kérdezze meg orvosát vagy gyógyszerészét.

A készítmény ajánlott adagja

Felnőtteknek: egyszeri adagja 10-15 csepp. Ez az adag szükség esetén félóránként ismételhető, de a maximális napi adag nem lehet több 6×15 cseppnél!

(10 csepp oldat körülbelül 0,26 ml-nek, 15 csepp oldat körülbelül 0,39 ml-nek felel meg.)

Gyermekeknek:

A készítmény csak felnőttek kezelésére alkalmazható.

A készítmény használatát célszerű már a meteorológiai front előjelzésekor, illetve (utazási betegségben szenvedőknél) közvetlenül az utazás előtt, de legkésőbb az első tünetek jelentkezésekor megkezdeni. Lehetőleg étkezés előtt, kockacukorra, vagy kevés folyadékba cseppentve kell bevenni.

Alkalmazás előtt felrázandó! A készítményben–növényi összetevői miatt–enyhe zavarosodás, opálosodás előfordulhat, ez azonban a minőséget nem befolyásolja.

A kezelés ideje

A készítményt a panaszok fennállásáig javasolt szedni, azonban orvosi felügyelet nélkül folyamatosan legfeljebb 4-6 hétig alkalmazható.

Amennyiben az alkalmazás ellenére a panaszok nem csökkennek, vagy azok továbbra is fennállnak, vagy a betegtájékoztatóban nem említett mellékhatások lépnek fel, hagyja abba a csepp szedését és forduljon kezelőorvosához vagy gyógyszerészéhez.
Ha az előírtnál több Antifront Béres belsőleges cseppeket vett be

Túladagolásról ezidáig nem számoltak be. A készítmény alkoholt tartalmaz, ezért a megadott adag többszörösének bevitelénél az alkohol élettani hatásai megjelenhetnek.

Ha elfelejtette bevenni az Antifront Béres belsőleges cseppeket

Ne vegyen be kétszeres adagot a kihagyott adag pótlására, hanem folytassa a kezelést a betegtájékoztatóban leírt útmutatás szerint.
Ha bármilyen további kérdése van a gyógyszer alkalmazásával kapcsolatban, kérdezze meg orvosát vagy gyógyszerészét.

4.
Lehetséges mellékhatások
Mint minden gyógyszer, így ez a gyógyszer is okozhat mellékhatásokat, amelyek azonban nem mindenkinél jelentkeznek.

A mellékhatások előfordulásának gyakorisága:
Nagyon ritkán (10 000-ből egy vagy egynél kevesebb kezelt személynél fordul elő) túlérzékenységi reakciók (bőrkiütés, csalánkiütés, viszketés) előfordulhat.

Ilyen esetben az alkalmazást fel kell függeszteni!

A készítmény egyik összetevője (igazi édesgyökér) hatására vérnyomás emelkedés és káliumvesztés alakulhat ki.

Mellékhatások bejelentése

Ha Önnél bármilyen mellékhatás jelentkezik, tájékoztassa kezelőorvosát vagy gyógyszerészét. Ez a betegtájékoztatóban fel nem sorolt bármilyen lehetséges mellékhatásra is vonatkozik. A mellékhatásokat közvetlenül a hatóság részére is bejelentheti az V. függelékben található elérhetőségeken keresztül.

A mellékhatások bejelentésével Ön is hozzájárulhat ahhoz, hogy minél több információ álljon rendelkezésre a gyógyszer biztonságos alkalmazásával kapcsolatban.

5.
Hogyan kell az Antifront Béres belsőleges cseppeket tárolni?

Legfeljebb 25 °C-on tárolandó.

A gyógyszer gyermekektől elzárva tartandó!

Az üvegen feltüntetett lejárati idő (Felhasználható: hh/éééé) után ne szedje ezt a gyógyszert. A lejárati idő az adott hónap utolsó napjára vonatkozik.

Semmilyen gyógyszereket ne dobjon szennyvízbe vagy a háztartási hulladékba. Kérdezze meg gyógyszerészét, hogy mit tegyen a már nem használt gyógyszereivel. Ezek az intézkedések elősegítik a környezet védelmét.

6.
A csomagolás tartalma és egyéb információk
Mit tartalmaz az Antifront Béres belsőleges cseppek
· A készítmény hatóanyagai: 1 ml (~0,918 g) belsőleges folyadék tartalma: 1 ml etanolos kivonat (1: 9,75) a következő növényekből: gyömbér gyökértörzs (Zingiber officinale Roscoe, rhizoma), igazi édesgyökér (Glycirrhiza glabra L. radix), orvosi citromfű levél (Melissa officinalis L.,folium), zöld tealevél (Camellia sinensis L., folium), jávai kurkuma gyökértörzs (Curcuma xanthorrhiza Roxb.,rhizoma) 8:4:4:3:1 arányban.
   1 ml készítmény minimum 0,25 mg koffeint és minimum 0,50 mg glicirrizin savat tartalmaz.

· Egyéb összetevő: kivonószer: 60% etanol

Milyen az Antifront Béres belsőleges cseppek készítmény külleme és mit tartalmaz a csomagolás
Barnássárga színű, tiszta, aromás etanolos folyadék.

30 ml etanolos folyadék, fehér, polietilén, garanciazáras, csavaros kupakkal és színtelen, polietilén cseppentőbetéttel lezárt barna üvegbe töltve. Egy üveg egy dobozban.

A forgalomba hozatali engedély jogosultja
Béres Gyógyszergyár Zrt.,

1037 Budapest, Mikoviny u. 2-4.
Tel: +36-1-430-5500

Fax: +36-1-250-7251

email: info@beres.hu
A gyártó

